b'\n_START_ARTICLE_\nSparre Olsen\n_START_SECTION_\nBakgrunn og arbeid\n_START_PARAGRAPH_\nSin f\xc3\xb8rste musikkundervisning fikk han av Herman van der Vegt i Oslo. Deretter studerte han med Fartein Valen fra 1926 til 1930, da han reiste til Berlin og studerte med Max Buttin ved musikkh\xc3\xb8gskolen der. I 1936 var han i London og studerte med Percy Grainger. _NEWLINE_I seks \xc3\xa5r fra 1934 underviste Sparre Olsen ved Musikk-konservatoriet i Bergen. I denne tiden dirigerte han ogs\xc3\xa5 Bergens arbeiderforenings sangforening. F\xc3\xb8r dette hadde han ogs\xc3\xa5 erfaring som orkestermusiker. Han var ogs\xc3\xa5 musikkritiker i Bergens Tidende fra 1939 til 1940. Sparre Olsen mottok Statens kunstnerl\xc3\xb8nn fra 1936 og ble Ridder av St. Olavs Orden i 1968._NEWLINE_Sparre Olsen har et s\xc3\xa6rpreget tonespr\xc3\xa5k som avspeiler kj\xc3\xa6rlighet til norsk natur, men ogs\xc3\xa5 religi\xc3\xb8se lengsler og f\xc3\xb8lelser. Han har spesielt hatt betydning for norsk korsang, idet han komponerte sv\xc3\xa6rt mange vokalverk for kor til tekster av blant annet Olav Aukrust, Jan-Magnus Bruheim, Tor Jonsson, Inge Krokann og Tore \xc3\x98rjas\xc3\xa6ter.\n_START_SECTION_\nSparre Olsen-konkurransen\n_START_PARAGRAPH_\nGj\xc3\xb8vik kunst- og kulturskole arrangerer en landsdekkende musikk-konkurranse for barn og unge inntil 19 \xc3\xa5r. Det deles ut en f\xc3\xb8rste pris i hver av de fire aldersbestemte klassene, pluss en \xc3\x86respris til den deltaker som uansett klasse gir den beste helhetlige og kunstneriske tolkning av sitt program. Programmet skal best\xc3\xa5 av et verk av Sparre Olsen eller en annen nyere norsk komponist, en sats fra et syklisk verk (sonate, konsert) og et selvvalgt stykke. Programmet b\xc3\xb8r til sammen ikke ta mer enn 20 minutter.'